Højesteret ændrer landsrettens afgørelse således, at indkærede andelsboligforening i sagsomkostninger for byretten skal betale 75.000 kr. til kærende andelshaver
Ret: Højesteret (3. instans)
Faggruppe: Civilsag — Boligretssag
Sagsemner: Fast ejendom og pant;
Retspleje og civilproces;

Sagsomkostninger i sag om eksklusion fra
andelsboligforening

I sag om eksklusion fra en andelsboligforening blev sagens værdi fastsat til 0
kr. og sagsomkostningerne blev fastsat skønsmæssigt

Sag BS-45278/2022-HJR
Kendelse afsagt den 1. september 2023

Andelshaver
mod
Indkærede A/B

Indkærede A/B lagde i 2019 sag an mod Andelshaver med påstand om, at han skulle anerkende at være
ekskluderet fra andelsboligforeningen. Byretten frifandt Andelshaver og tilkendte ham sagsomkostninger
på 35.000 kr. (inkl. moms) til dækning af udgifter til advokatbistand i sagen. I omkostningsafgørelsen
fastsatte byretten værdien af eksklusionspåstanden til det, der beløbsmæssigt svarede til 1 års
boligafgift.

For Højesteret angik sagen alene, hvordan sagsomkostningerne for byretten skulle fastsættes.

Højesteret udtalte, at ved fastsættelse af sagsomkostninger skal der i almindelighed tages
udgangspunkt i sagens værdi og karakter, men samtidig tages hensyn til det opnåede resultat,
betydningen heraf og advokatarbejdets omfang. Det er i den forbindelse forudsat, at sagens værdi ved
sagsomkostningsfastsættelsen er den samme som ved beregningen af retsafgift. Det er dog samtidig
forudsat, at der skal være et rimeligt forhold mellem de sagsomkostninger, der tilkendes til dækning af
udgifter til advokatbistand, og de advokatsalærer, der faktisk betales.

Efter retsafgiftslovens § 3, stk. 1, 1. pkt., bestemmes sagens værdi efter påstanden i stævningen. Af
lovmotiverne fremgår, at hvis påstanden er betinget af en modydelse, skal værdien af modydelsen
fratrækkes, således at sagens værdi opgøres til nettoværdien af påstanden.

Ved eksklusion fra en andelsboligforening vil en andelshaver skulle fraflytte og afstå sin andel i
foreningen, men andelshaveren vil samtidig modtage værdien af den afståede andel.

På denne baggrund fastslog Højesteret, at værdien af andelsboligforeningens påstand om eksklusion af
Andelshaver måtte anses for 0 kr.

Herefter udtalte Højesteret, at sagsomkostningerne skulle fastsættes med udgangspunkt i det opnåede
resultat og den økonomiske betydning heraf samt advokatarbejdets omfang. Andelsværdien skulle i den



forbindelse tillægges en vis betydning, idet andelsværdien i almindelighed vil være af betydning for
parternes interesse i sagen, advokatarbejdets omfang og det med sagsførelsen forbundne ansvar.

Højesteret fastslog herefter, at sagsomkostningerne til dækning af udgiften til advokatbistand for byretten
passende kunne fastsættes til 75.000 kr. (inkl. moms).

Landsretten var nået til et andet resultat.